ઇંગ્લેન્ડના બ્યુડ ટાઉનમાં આવેલા એક સુપરમાર્કેટસ્થિત પ્લાસ્ટિક ટનલે પ્રવાસીઓમાં આકર્ષણ જમાવ્યું છે. દૂર દૂરથી પ્રવાસીઓ આ પ્લાસ્ટિક ટનલને જોવા આવી રહ્યા છે. આ લાંબી પ્લાસ્ટિક ટનલ બ્યુડ ટાઉનનું ટોપ ટ્રાવેલ ડેસ્ટિનેશન બની ગયું છે. પ્લાસ્ટિક ટનલ સહેલાણીઓમાં પણ ખાસ્સી ફેવરિટ બની ચૂકી છે. દરિયાકિનારે આવેલું ઇંગ્લેન્ડનું બ્યુડ ટાઉન તેનાં વિવિધ આકર્ષણો માટે જાણીતું છે, પરંતુ હાલમાં અહીંના સુપરમાર્કેટ ખાતે ઊભી કરવામાં આવેલી પ્લાસ્ટિક ટનલને જોવા આવતા પ્રવાસીઓની સંખ્યામાં સારો એવો વધારો થયો છે. આ ટનલને જોવા આવતા કેટલાક પ્રવાસીઓ તેને ‘મોડર્ન તાજ મહાલ’ તરીકે નવાજી રહ્યા છે. બ્યુડ ટાઉનમાં આવેલા સેઇન્સબરી સુપરમાર્કેટ ખાતે ખરીદી કરવા આવતા ગ્રાહકોને ખરાબ હવામાનની સ્થિતિમાં જવા-આવવામાં કોઈ મુશ્કેલી ન પડે તે માટે પ્લાસ્ટિકની ટનલ ઊભી કરીને એક વૉકવૅ બનાવવામાં આવ્યો હતો, પરંતુ પછી તો લોકો આ પ્લાસ્ટિકની ટનલને જોવા આવવા લાગ્યા હતા અને તેમાં ટહેલવાનો આનંદ માણવા લાગ્યા હતા. સુપરમાર્કેટના કાર પાર્કિંગથી લઈને છેક મેઇન રોડ સુધીની આ પ્લાસ્ટિક ટનલ ૭૦ મીટર જેટલી લાંબી છે. હાલમાં સોશિયલ મીડિયામાં આ પ્લાસ્ટિક ટનલના ફોટા ખૂબ શેર થઈ રહ્યા છે. કેટલાક પ્રવાસીઓ તો અહીં સેલ્ફી લેતા પણ જોવા મળે છે. પારદર્શી ટનલમાંથી પસાર થવાનો લહાવો માણવા માટે કોઈ ચાર્જ વસૂલવામાં આવતો નથી. ટનલ જાણીતી થવા પાછળનું આ પણ એક જવાબદાર પરિબળ રહ્યું છે.